**Informatīvais ziņojums par „Likumprojekta**

**„Par Latvijas Republikas valdības un Eiropas Kosmosa aģentūras Eiropas sadarbības valsts līgumu” izpildi”**

Saskaņā ar Ministru kabineta 2012.gada 11.decembra sēdes protokollēmuma (prot. Nr.70, 14.§) „Likumprojekts "Par Eiropas Sadarbības valsts līgumu starp Eiropas Kosmosa aģentūru un Latvijas Republikas valdību" 4.punktu Izglītības un zinātnes ministrija ir sagatavojusi informatīvo ziņojumu ar priekšlikumiem par Likumprojekta izpildes finansēšanu.

**1.Ievads**

**Par Eiropas Kosmosa aģentūru**

Eiropas Kosmosa aģentūra (turpmāk – EKA) ir neatkarīga starptautiska organizācija, kas dibināta ar mērķi nodrošināt un veicināt sadarbību starp Eiropas valstīm kosmosa izpētē un tehnoloģiju attīstībā, kā arī ar tām saistītajos kosmosa pielietojumos. EKA sastāvā ir 20 dalībvalstis, pavisam nesen par EKA dalībvalstīm kļuva Polija un Rumānija. Savukārt Igaunija, Slovēnija, un Ungārija noformējušas EKA Sadarbības valsts statusu. EKA koordinē tās sastāvā ietilpstošo dalībvalstu finanšu un intelektuālos resursus kosmosa jomā, lai īstenotu Eiropas kosmosa programmas un pasākumus daudz plašākā mērā kā to spētu jebkura atsevišķa valsts Eiropā. EKA uzdevums ir sagatavot un īstenot Eiropas kosmosa programmu, lai pētītu Zemi, saules sistēmu un Visumu, kā arī veicinātu satelīttehnoloģiju produktu, pielietojumu un pakalpojumu attīstību Eiropā.

**Likumprojekta būtība**

Likumprojekta mērķis ir veicināt un attīstīt ar kosmosa jomu saistītu tehnoloģiju, pielietojumu, zinātnes un komercdarbību attīstību, lai pēc pieciem gadiem varētu pievienoties EKA konvencijai kā pilnvērtīga EKA dalībvalsts. Likumprojekta uzdevums ir izstrādāt piecu gadu pētniecības un attīstības programmu ar mērķi uzlabot valsts kosmosa industrijas kapacitāti un, praktiski, nozīmē dažādu zinātnisku un rūpniecisko projektu veikšanu kosmosa jomā.

Finansējums tiek atvēlēts *Plan of European Cooperating state* (turpmāk – PECS) projektu īstenošanai EKA programmu ietvaros:

- lidojumu aparatūras/izstrādājumu (*flight hardware*) aktivitātes, kas saistītas ar EKA misijām;

 - pētniecības un attīstības aktivitātes, kas saistītas ar produktu vai tehnoloģiju (aparatūra vai programmatūra) izstrādi;

 -  ar misijām saistīto pakalpojumu, kosmosa bāzēto aplikāciju un pakalpojumu vai tehnoloģiju demonstrācijas;

- sagatavošanās aktivitātes, lai atbalstītu nacionālo konkurētspēju *Copernicus* un *Galielo* pakalpojumus, kā arī EKA programmās;

 - EKA izglītības aktivitātes, kas paredz lidojumu aparatūras (*flight hardware*) izstrādi un ražošanu;

- informatīvās un izglītības aktivitātes.

**2. Likumprojekta pamatojums**

2009.gada 23.jūlijā Izglītības un zinātnes ministre Tatjana Koķe Latvijas Republikas valdības vārdā parakstīja „Latvijas Republikas valdības un Eiropas Kosmosa aģentūras līgumu par sadarbību kosmosa jomā miermīlīgiem mērķiem”. Tas bija pirmais solis sadarbības uzsākšanā ar EKA.

2013.gada 15.martā Izglītības un zinātnes ministrs Roberts Ķīlis Latvijas Republikas valdības vārdā parakstīja Eiropas Sadarbības valsts līgumu starp EKA un Latvijas Republikas valdību, kas ir otrais sadarbības etaps.

Likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu” (turpmāk **-** likumprojekts) izstrādāts saskaņā ar „Valdības rīcības plānā Deklarācijas par Valda Dombrovska vadītā Ministru kabineta iecerēto darbību īstenošanai” (16.02.2012. MK rīkojums Nr.84,) paredzēto – noslēgt Eiropas sadarbības valsts (ECS) līgumu ar EKA, lai īstenotu Rīcības plāna 110.2 punkta pasākumu „Dalība Eiropas Kosmosa aģentūras projektos kosmosa tehnoloģijās”. Par atbildīgo institūciju Rīcības plānā noteikta Izglītības un zinātnes ministrija.

**3. Dalības argumentācija**

2010.gadā no 23.-25.martam tika organizēts EKA ekspertu audits Latvijā, kura mērķis bija novērtēt Latvijas gatavību EKA sadarbības valsts statusam.

Audita laikā EKA eksperti apmeklēja 11 zinātniskos institūtus, 13 komercsabiedrības un 1 tehnoloģisko parku. EKA eksperti novērtēja Latvijas pētniecisko, rūpniecisko un intelektuālo infrastruktūru un tehniskās iespējas kā potenciāli atbilstošas, lai startētu EKA kosmosa programmās. Vienlaikus, audita ziņojums sniedza apkopojumu par Latvijas vājajām vietām, kā arī rekomendācijas turpmākai rīcībai.

2011.gada 4.ceturksnī Izglītības un zinātnes ministrija veica pasūtījumu ekonomiski tehniska pamatojuma izstrādei par Latvijas dalību EKA Sadarbības valsts statusā, lai iespējami pilnvērtīgi un ilgtermiņā izvērtētu visas potenciālās Latvijas izmaksas un ieguvumus no Latvijas iesaistīšanās EKA sadarbības valsts statusā no 2014.gada. Tajā tika analizēti divi iespējamie rīcības varianti:

**A variants –** Latvijas turpina sadarbību ar EKA „Līguma par sadarbību kosmosa jomā miermīlīgiem mērķiem” ietvaros (Bāzes alternatīva).

**B variants** – Latvijas uzsāk dalību EKA Eiropas sadarbības valsts statusā no 2014.gada (Sadarbības alternatīva), kā arī trīs apakšscenāriji sadarbības alternatīvai – pēc 5 gadiem EKA sadarbības valsts statusā, Latvija 2018.gadā:

1. Scenārija Nr.1 (S1) – turpina būt par EKA Eiropas sadarbības valsti uz nākošo 5 gadu periodu,
2. Scenārija Nr.2 (S2) – kļūst par pilntiesīgu EKA dalībvalsti,
3. Scenārija Nr.3 (S3) – pārtrauc sadarbību ar EKA.

Rūpīga apakšscenāriju analīze ir būtiska, lemjot par līdzekļu piešķiršanu pirmajam 5 gadu periodam, jo EKA sadarbības valsts statuss pats par sevi vēl negarantē noteiktus kosmosa nozares vai kosmosa tehnoloģiju sniegtos uzlabojumus Latvijas tautsaimniecībā. Tādēļ pēc *ex-post* izmaksu/ieguvuma izvērtējuma 2018.gada beigās pastāv noteikta varbūtība jebkuram no augstāk minētajiem apakšscenārijiem.

*Ex-ante* kvantitatīvās ieguvumu/ieņēmumu un izdevumu analīzes veikšanai ir izveidots finanšu un ekonomiskās analīzes modelis un ekonomiskās analīzes rezultāti parāda, ka Bāzes alternatīvā, ja Latvijas izlemj neuzsākt sadarbību ar EKA, Latvijas kosmosa nozare[[1]](#footnote-1) 15 gadu laikā aptuveni dubultos savu apgrozījumu no nepilniem 2 milj. latu 2013.g. uz nepilniem 4 milj. latu 2027.g (izteiktu 2011.g. salīdzināmās cenās), vidēji gadā nodarbinot ap 107 pilna laika darbiniekiem. Ikgadējais pienesums IKP lēšams starp 1 milj. latu 2013.g. un 2 milj. latu 2027.g.

Ja Latvija uzsāk sadarbību ar EKA, tad atkarībā no 2018.gadā valsts izvēlētā apakšscenārija, sadarbības perioda laikā **papildus bāzes alternatīvā prognozētajam** Latvijas *upstream[[2]](#footnote-2)* kosmosa nozares **apgrozījums vidēji gadā pieaug no 2 milj. līdz pat 7.5 milj. latu, nodarbinātība aptuveni par 70 līdz 270 pilna laika darba vietām, savukārt papildus radītā iekšzemes kopprodukta vērtība no 1 līdz 4 miljoniem latu** vidēji gadā.

Neskatoties uz konservatīvo pieņēmumu bāzi un ievaddatu vērtībām, visi trīs Sadarbības alternatīvas apakšscenāriji uzrāda pozitīvus investīciju atdeves rādītājus, kur katrs ieguldītais lats sniedz atdevi vairāk kā 1 lata apmērā, t.i. atdeve tiek plānota robežās starp 1.12 un 1.46 latiem uz katru ieguldīto latu.

Tabula Nr.1, Valsts budžeta izdevumu un ekonomiskās analīzes investīciju atdeves rādītāju salīdzinājums starp scenārijiem, diskonta likme r=5.5%.

|  |  |  |  |  |  |
| --- | --- | --- | --- | --- | --- |
|  |  | S0 Bāze | S1 | S2 | S3 |
| VALSTS BUDŽETA IZDEVUMI (kopsumma 15 gados) |  |  |  |  |
| *Tagadnes vērtība (2011.g. cenās)* | milj. LVL | 0 | 6.65 | 21.97 | 3.77 |
| INVESTĪCIJU ATDEVE |  |  |  |  |
| *ENPV (2011.g. cenās)**(Tīrā tagadnes vērtība)* | milj. LVL | 0 | 1.59 | 10.10 | 0.44 |
| *EIRR**(Iekšējā atdeves likme)* | % | n/a | 39% | 55% | 33% |
| *B/C koeficients**(Ieguvumu izdevumu attiecība)* | reizes | n/a | 1.24 | 1.46 | 1.12 |

Balstoties uz veikto jūtīguma un risku analīzi, būtiskākie faktori, kas varētu apdraudēt ieguvumu prognožu piepildīšanos, ir Latvijas kosmosa nozares spēja pilnā apmērā apgūt Latvijai pieejamo naudu, kā arī spēja ārpus EKA kontraktiem komercializēt iegūtās zināšanas, *know-how*, pieredzi un kontaktus.

### 4.Rezultātu kopsavilkums

1. Bāzes alternatīvā, ja Latvija izlemj neuzsākt sadarbību ar EKA, Latvijas kosmosa nozare 15 gadu laikā varētu aptuveni dubultot savu atgrozījumu no nepilniem 2 milj. latu 2013.g. uz nepilniem 4 milj. latu 2027.g (izteiktu 2011.g. salīdzināmās cenās), vidēji gadā nodarbinot ap 107 pilna laika darbiniekiem. Ikgadējais pienesums tautsaimniecībai, t.i. IKP lēšams ap 1 milj. latu 2013.g. un ap 2 milj. latu 2027.gadā.
2. Ja Latvija uzsāk sadarbību ar EKA, tad atkarībā no izvēlēta scenārija, sadarbības perioda laikā vidēji gadā papildus apgrozījums kosmosa nozarē varētu sasniegt nepilnus 2 milj. līdz pat 7.5 miljoniem latu, papildus nodrošinātā nodarbinātība aptuveni no 70 līdz 270 pilna laika darba vietām, savukārt papildus radītā iekšzemes kopprodukta vērtība no 1 līdz 4 miljoniem latu vidēji gadā.
3. Neskatoties uz konservatīvo pieņēmumu bāzi un ievaddatu vērtībām, visi trīs Sadarbības alternatīvas scenāriji uzrāda pozitīvus investīcijas atdeves rādītājus, kur katrs ieguldītais lats sniedz ieguvumus vairāk kā viena lata apmērā (B/C koeficients > 1). Sarindojot trīs sadarbības rezultātus secībā pēc investīciju ekonomiskās atdeves rezultātiem, redzams, ka visaugstāko prognozēto atdevi sniedz Scenārijs 2, kur Latvija pēc pirmās piecgades Eiropas sadarbības valsts statusā kļūst par pilntiesīgu dalībvalsti otrajā piecgadē, šajā scenārijā, katrs EKA ieguldītais lats varētu sniegt ieguvums aptuveni pusotra lata apmērā. Kā otrs labākais vērtējams Scenārijs Nr.1, kur Latvija darbojas sadarbības valsts statusā divas secīgas piecgades, šajā scenārijā atgūstot ap 1.2 latiem no katra ieguldītā. Savukārt, kā trešais ierindojams Scenārijs Nr.3, kur Latvija sadarbojas ar EKA tikai pirmo piecgadi, šajā gadījumā katrs ieguldītais lats sniedz atdevi ap 1.1 lata apmērā.

### Secinājumi

1. Ņemot vērā prognozētos papildus ieguvumus visos Sadarbības alternatīvas scenārijos, Latvijai ir izdevīgi uzsākt sadarbību ar EKA
2. Balstoties uz veikto jūtīguma un risku analīzi, būtiskākie faktori, kas varētu apdraudēt ieguvumu prognožu pieplīšanos, ir Latvijas kosmosa nozares spēja pilnā apmērā apgūt Latvijai pieejamo naudu, kā arī spēja tālāk ārpus EKA kontraktiem komercializēt iegūtās zināšanas, *know-how*, pieredzi un kontaktus (EKA apgrozījuma multiplikatora patiesais apmērs).

**5.Nepieciešamais papildus finansējums**

Saskaņā ar 2013.gada 15.martā parakstīto Eiropas Sadarbības valsts līgumu starp Eiropas Kosmosa aģentūru un Latvijas Republikas valdību II.4.2. punktā minēto „Minimālais finanšu iemaksas apmērs, kas nepieciešams jebkuras Eiropas Sadarbības Valsts dalībai Eiropas Sadarbības Valsts Plānā uz pieciem gadiem, ir EUR 5 miljoni (pieci miljoni eiro) 2001. gada ekonomiskajos apstākļos”. Ņemot to vērā nav iespējams noteikt precīzu summu līguma darbības gados no 2014 līdz 2018.gadam. Tomēr saskaņā ar Eiropas Kosmosa aģentūras eksperta prognozēto 2014.gada ekonomiskajos apstākļos šī summa varētu sastādīt EUR 1.350 miljoni, jeb **LVL 948 785[[3]](#footnote-3)**. (1 350 000\*0,702804= 948 785LVL). Savukārt par katru nākamo gadu ņemot vērā ekonomiskos apstākļus gada maksājuma summa pieaug pa aptuveni EUR 50 tūkst. jeb LVL 35.140 tūkst. LVL 948 785 ir jāpārskaita reizi gadā sākot no 13 mēneša pēc Eiropas Sadarbības valsts līguma parakstīšanas. Ņemot vērā, ka Eiropas Sadarbības valsts līgumu starp Eiropas Kosmosa aģentūru un Latvijas Republikas valdību tika parakstīts 2013.gada 15.martā, pirmais maksājums ap 948 785 LVL apmērā ir jāpārskaita 2014.gada 31.martā. Savukārt nākamajos gados maksājumi jāveic trīs reizes gadā februārī, jūnijā un oktobrī summu sadalot trīs daļās.

Tabula Nr.2. Paredzamais aptuvenais nepieciešamais finansējums likumprojekta izpildei no 2014.-2018.gadam.

|  |  |  |  |  |  |
| --- | --- | --- | --- | --- | --- |
|  | 2014.gads | 2015.gads | 2016.gads | 2017.gads | 2018.gads |
| (tūkst. latu)2001.gada ekonomiskajos apstākļos | 702.4 | 702.4 | 702.4 | 702.4 | 702.4 |
| (tūkst. latu)attiecīgā gada ekonomiskajos apstākļos + 2 jaunu štatu vietu uzturēšana | 965.2 | 983.9 | 1 019.0 | 1 070.6 | 1 105.7 |

Lai nodrošinātu Izglītības un zinātnes ministrijas papildu funkciju izpildi, kas saistīts ar kosmosa politikas īstenošanu un uzsāktās sadarbības nodrošināšanu ar EKA uz laiku ir nepieciešams izveidot 2 jaunas darbinieku štata vietas. To paredzamās izmaksas: 2014.gadā 1373.16 (alga divām štata vietām mēnesī, 4.kvalifikācijas pakāpe, 9.algu grupa) X12 (mēnešu skaits) = **16 478** LVL. Divu darbinieka vietu tehniskais nodrošinājums sastāda: 916 LVL (darba telpas iekārtošana un datortehnikas nodrošināšana) X2=**1832** LVL. Sākot no 2014.gada divu darbinieku algošanai paredzēts **16 478** LVL gadā.

Līdz ar to kopējais paredzamais finansējuma apmērs likumprojekta izpildei ir **5 144.4** tūkst. latu laika periodā 2014. – 2018.g.

Izglītības un zinātnes ministrs V.Dombrovskis

Vizē: Valsts sekretāre S.Liepiņa

14.05.2013 16:07

1765

 Karolis, 67047996

 kaspars.karolis@izm.gov.lv

1. Analīzē galvenokārt analizēta Latvijas *upstream* nozares kapacitāte un apjoms. Analīzē neietver *downstream* nozares segmentus – piemēram, satelīttelevīziju, satelītu komunikāciju, satelītnavigācijas iekārtas un pakalpojumus, u.c. [↑](#footnote-ref-1)
2. *upstream market* jeb augšupējais tirgus, kas iekļauj tehnoloģijas, kas pašas izmantojamas kosmosā vai iekārtu nogādei kosmosā, tai skaitā datu iegūšana un primārā apstrāde izmantojot šīs iekārtas [↑](#footnote-ref-2)
3. Ņemot vērā, ka Likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu” un Ministru kabineta protokollēmuma projekts tika izstrādāts jau 2011.gadā, bet apstiprināts tikai 2012.gada 11.decembra Ministru kabineta sēdē (sēdes prot.Nr.70 14.$ 4.punkts), par ikgadējo dalības summu tika izmantota EUR 1,237 miljoni gadā, kas tika norādīta EKA ekspertu vīzītē Latvijā 2011.gada 22.jūnijā, savukārt šobrīd saskaņā ar EKA ekspertu norādīto informāciju 2013.gada 15.marta vizītē, tiek prognozēta iepriekš norādītā summa **LVL 948 785** uz 2014.gadu. [↑](#footnote-ref-3)